作者:李頎
標題:謁張果先生
內容:先生穀神者，甲子焉能計。自說軒轅師，於今幾千歲。寓遊城郭裡，浪跡希夷際。應物雲無心，逢時舟不繫。餐霞斷火粒，野服兼荷制。白雪淨肌膚，青松養身世。韜精殊豹隱，煉骨同蟬蛻。忽去不知誰，偶來寧有契。二儀齊壽考，六合隨休憩。彭聃猶嬰孩，松期且微細。嘗聞穆天子，更憶漢皇帝。親屈萬乘尊，將窮四海裔。車徒遍草木，錦帛招談說。八駿空往還，三山轉虧蔽。吾君感至德，玄老欣來詣。受籙金殿開，清齋玉堂閉。笙歌迎拜首，羽帳崇嚴衛。禁柳垂香爐，宮花拂仙袂。祈年寶祚廣，致福蒼生惠。何必待龍髯，鼎成方取濟。